21 ΙΟΥΛΙΟΥ 2013 **ΠΟΛΙΤΗΣ ΤΗΣ ΚΥΡΙΑΚΗΣ**

Τη Βουλή ποιος θα τη δικάσει;

**Του Λουκά Γ. Χαραλάμπους**

**Δεν υποφέρεται** πλέον η προκλητική συμπεριφορά των βου­λευτών μας. Έχουν χάσει κάθε μέτρο. Ενώ είναι οι πρώτοι μεγάλοι ένοχοι για την οικονομική τραγωδία συμπεριφέρονται ως δικαστές! Έχουν μετατρέψει τη Βουλή σε γενική εισαγγελία. Στήνουν έρευνες και παίρνουν καταθέσεις ως να είναι ανακριτές, με σκοπό, όπως λέγουν, να χυθεί φως στις ευθύνες, να βρουν τους ενόχους και να τους τιμωρήσουν. Και το ερώτημα που εγείρεται είναι γιατί δεν δη­μιουργείται και μια ερευνητική επιτροπή που θα διερευνήσει τις ευ­θύνες των ίδιων των βουλευτών για την πορεία ολέθρου που ακο­λουθήσαμε όλα αυτά τα χρόνια μέχρι να πέσουμε στον γκρεμό. Αυ­τή η Βουλή έχει διαπράξει τα πιο μεγάλα οικονομικά εγκλήματα κα­τά της χώρας. Αυτήν, λοιπόν, ποιος θα τη δικάσει;

Η ευθύνη για τον διπλασιασμό του δημόσιου χρέους την τελευ­ταία πενταετία από τα 8,3 δισ. στα 16 δισ. δεν βαρύνει μόνο τον κ. Χριστόφια. Και το τελευταίο ευρώ που ξοδεύτηκε από τα δανει­κά που παίρναμε αυτά τα πέντε χρόνια πέρασε από τη Βουλή και εγκρίθηκε από όλους σχεδόν τους βουλευτές που σήμερα παρι­στάνουν τους δικαστές. Πολλά από τις εκατοντάδες εκατομμύρια που σκορπούσε σε "παροχές" ο κ. Χριστόφιας για να αγοράζει, όπως νόμιζε, ψήφους για την επόμενη πενταετία, ψηφίζονταν και από τους βουλευτές της αντιπολίτευσης. Μάλιστα, ο αναπληρωτής τώρα πρόεδρος του ΔΗΣΥ ξελαρυγγιζόταν ότι ήταν λίγα τα δανει­κά εκατομμύρια που κατασπαταλούνταν σε αλόγιστες παροχές και ότι έπρεπε να δίνονταν διπλάσια! Πρέπει, ακόμη, κάποια στιγμή μια επιτροπή να διερευνήσει τα δάνεια εκατομμυρίων που πήραν τα κόμματα από τις τράπεζες και με ποιες εξασφαλίσεις δόθηκαν, όπως επίσης πρέπει να διερευνηθούν οι διαγραφές χρεών των κομμάτων και των πολιτικών και των συγγενών τους από τις τράπεζες. Φίλος τραπεζίτης μού έλεγε προσφάτως ότι πολλοί πολιτικοί "θα γυρεύ-

ουν μέρος να κρυφτούν", αν μαθευτούν τα χρέη που χαρίστηκαν στους ιδίους και μέλη των οικογενειών τους. Σ' αυτή τη διαπλοκή πρέπει να αναζητηθεί και το θράσος με το οποίο ενήργησαν ορι­σμένοι τραπεζίτες. Ένιωθαν πως είχαν πλάτες όταν έκαμναν όσα ανεπίτρεπτα αποκαλύπτονται σήμερα.

Αλλά και στα τελευταία δραματικά γεγονότα αν ανατρέξουμε, πάλι τους βουλευτές θα συναντήσουμε στην πρώτη γραμμή των ενόχων. Οι επιπτώσεις του ασυγχώρητου εγκλήματος της 19ης

Μαρτίου με την καταψήφιση της πρώτης συμφωνίας της κυβέρ­νησης με την τρόικα ήταν κυριολεκτικά τραγικές. Το "υπερήφα­νο και ηρωικό" αλλά και ηλίθιο "όχι" τους έφερε μια καταστρο­φή που τις συνέπειες της θα πληρώνουν η οικονομία της χώρας και οι πολίτες για δεκάδες χρόνια. Με το πρόσχημα ότι ήθελαν να κρατήσουν τους ξένους επενδυτές στην Κύπρο προχώρησαν στην καταψήφιση της πρώτης συμφωνίας με το Eurogroup, με την οποία οι καταθέτες έχαναν μόνο από 7% έως 10% των χρημά­των τους. Και τι κατάφεραν; Μας οδήγησαν στη δεύτερη συμ­φωνία με την οποία έκλεισε η μια τράπεζα, χάθηκαν οι μισές πε­ρίπου καταθέσεις στην άλλη, καταστράφηκαν και έκλεισαν χι­λιάδες επιχειρήσεις, και οι ξένοι επενδυτές (τους οποίους ήθε­λαν τάχα να προστατεύσουν) έχασαν σχεδόν όλες τις καταθέσεις τους! Αν είχαμε το κράτος της αρχαίας Αθήνας, όλοι οι βουλευ­τές θα είχαν εκτελεσθεί σύμφωνα με τον νόμο που προνοούσε άμεση θανάτωση δημοσίων αρχόντων που προκαλούσαν ζημιά στο Δημόσιο. Σε σημερινά κράτη, όπως η Ιαπωνία, η Γαλλία κ.λπ., όπου υπάρχουν πολιτική ευαισθησία και αξιοπρέπεια, μερικοί τουλάχιστον βουλευτές θα είχαν αυτοκτονήσει μετά από ένα τό­σο τεράστιο πολιτικό έγκλημα. Εδώ όχι μόνο δεν είχαμε καμιά αυτοκτονία, όχι μόνο δεν ακούσαμε έστω και μια συγγνώμη από τους πολιτικούς μας τσαρλατάνους, που έχουν καταντήσει δη­μόσιος κίνδυνος, αλλά έχουν και το θράσος να οργανώνουν έρευ­νες και να στήνουν δίκες για να δικάσουν τάχα άλλους ως ενό­χους. Ενώ το πιο αναγκαίο αυτήν τη στιγμή θα ήταν η σύσταση ενός ειδικού δικαστηρίου για να δικάσει τη Βουλή, να δικάσει τους πολιτικούς μας μασκαράδες και τον κ. Χριστόφια, που με την παρανοϊκή δράση τους έχουν καταφέρει στη χώρα ένα κατα­στροφικό κτύπημα, από το οποίο θα υποφέρουν τουλάχιστον οι δύο επόμενες γενιές των Κυπρίων.